同張侍御宴北樓
作者：儲光羲
朝代：唐

paragraphs: 今之太守古諸侯，出入雙旌垂七旒。
朝覽干戈時聽訟，暮延賓客復登樓。
西山漠漠崦嵫色，北渚沈沈江漢流。
良宵清淨方高會，繡服光輝聯皂蓋。
魚龍恍惚堦墀下，雲霧杳冥窗戶外。
水靈慷慨行泣珠，游女飄颻思解佩。
蒼蒼低月半遙城，落落疎星滿太清。
不分開襟悲楚奏，願言吹笛退胡兵。
軒后青丘埋䝟貐，周王白羽掃欃槍。
期君武節朝龍闕，余亦翱翔歸玉京。